«Manzana» ye una forma evolucionada a partir de «mazana», unatra forma más arcaica que dimana d'o latín <(MALA) MATTIANA, una denominación que en l'idioma antipasau de l'aragonés designaba a una variedat concreta d'ista fruita. Os derivaus de <MATTIANA, como manzana y mazana, son comuns en o grupo evolutivo ibero-romance y tanto la una como l'atra s'han documentau en diferents estadios historicos de as diferents luengas d'iste grupo, como l'aragonés, o castellano y l'asturleyonés. A predominancia de derivaus de <MATTIANA ye cohesiva en o grupo ibero-romance, y se contraposa a la tendencia de belatros grupos evolutivos a dintro d'as luengas romances, como l'occitano-romance (idiomas catalán y occitano) y o galo-romance (francés), por atras radices etimolochicas sinonimas que ofreixeba o latín, como <POMU(M).